吹臺
作者：劉攽
朝代：宋

paragraphs: 梁王遊賞地，喬木空白雲。
無復歌吹響，况乃麋鹿羣。
梵剎擬化出，山河如綺分。
北望十二衢，佳氣正絪緼。
賢者而後樂，固如孟軻云。
感此多遠懷，因之濯塵紛。
聞君已先我，携手皆能文。
置酒臨滄流，披窗遡南薰。
由來登此臺，寂寞誰獨聞。
慷慨作歌詩，悵然哀古人。
千載豈不遼，忽如波沄沄。
適意正在飲，無爲惜酣醺。